b'\n_START_ARTICLE_\nTre\xc4\x87i Reich\n_START_SECTION_\nPozadina\n_START_PARAGRAPH_\n1919. godine Njema\xc4\x8dka ekonomija imala je velikih problema zbog pla\xc4\x87anja tro\xc5\xa1kova reparacije uzrokovanih ratnim razaranjima tijekom Prvog svjetskog rata. Vlada je tiskala sve vi\xc5\xa1e novca kako bi bila u mogu\xc4\x87nosti platiti ratne reparacije i ratni dug te je takva fiskalna politika rezultirala hiperinflacijom i velikim rastom cijena dobara i usluga. Postepeno je do\xc5\xa1lo do ekonomskog kaosa i prosvjeda zbog nedostatka hrane, odnosno skupo\xc4\x87e postoje\xc4\x87e hrane. _NEWLINE_NSDAP je u to vrijeme bila nasljednica Njema\xc4\x8dke radni\xc4\x8dke stranke koja je osnovana 1919. godine te je na politi\xc4\x8dkoj sceni bila tek jedna od nekoliko ultradesni\xc4\x8darskih opcija. Politi\xc4\x8dki program stranke zagovarao je uklanjanje Weimarske Republike, odbijanje Versajskog sporazuma, radikalni antisemitizam i anti-bolj\xc5\xa1evizam. Program je obe\xc4\x87avao sna\xc5\xbenu centralnu vladu, formiranje dru\xc5\xa1tva baziranog na "arijevskoj" rasi te rasno \xc4\x8di\xc5\xa1\xc4\x87enje i izbacivanje \xc5\xbdidova iz njema\xc4\x8dkog dru\xc5\xa1tva i ekonomije. _NEWLINE_Krah ameri\xc4\x8dke burze 1929. godine osjetio se u cijelom svijetu, a pogotovo u Njema\xc4\x8dkoj gdje je nekoliko stotina tisu\xc4\x87a radnika ostalo bez posla, a nekoliko glavnih banaka je bankrotiralo. Adolf Hitler i NSDAP iskoristili su gospodarski slom Njema\xc4\x8dke i sna\xc5\xbenim obe\xc4\x87anjima dobili potporu naroda. Narod je u to vrijeme sna\xc5\xbeno vjerovao kako je NSDAP sposoban vratiti njema\xc4\x8dko gospodarstvo na pozitivni put i omogu\xc4\x87iti Nijemcima tisu\xc4\x87e novih radnih mjesta. Nakon federalnih izbora 1932. godine NSDAP je bio najve\xc4\x87a stranka u Reichstagu. Imali su 230 zastupnika, a 37,4% glasa\xc4\x8da dalo im je potporu.\n_START_SECTION_\nIdeologija\n_START_PARAGRAPH_\nNSDAP bila je ultradesni\xc4\x8darska stranka koja je do\xc5\xa1la na vlast prilikom socijalne i financijske nestabilnosti uzrokovanje velikom depresijom 1929. godine. Nakon neuspje\xc5\xa1kog pu\xc4\x8da, Adolf Hitler zavr\xc5\xa1io je u zatvoru te je unutar zatvora napisao svoju knjigu Mein Kampf\' koja je sadr\xc5\xbeava veliki dio ideologije koju \xc4\x87e kasnije sprovesti u djelo. Najva\xc5\xbeniji dio Hitlerove ideologije bilo je kreiranje "rasno \xc4\x8distog" dru\xc5\xa1tva koje \xc4\x87e svoje temelje imati u "arijevskoj rasi", a sve ostale ne\xc5\xbeeljene rase biti \xc4\x87e isklju\xc4\x8dene, odnosno istrebljene (\xc5\xbdidovi, Romi i sl.). Nacisti\xc4\x8dka ideologija bila je u velikoj mjeri pro\xc5\xbeeta antisemitizmom, "rasnom higijenom" te nacisti\xc4\x8dkom eugenikom koja je za cilj imala eliminaciju svih onih koji nisu u mogu\xc4\x87nosti raditi i pridonositi dru\xc5\xa1tvu te onih koji nisu sposobni imati zdrave potomke. Stvaranje \xc4\x8diste "arijske rase" trebalo se dogoditi velikim ratom na podru\xc4\x8dju Europe i drugih kontinenata, tj. Hitler je \xc5\xbeelio pripojiti sve dr\xc5\xbeave u kojima \xc5\xbeive Nijemci, odnosno napasti sve dr\xc5\xbeave u kojima \xc5\xbeive \xc5\xbdidovi kako bi ih istrijebio jer ih je smatrao kao najve\xc4\x87e neprijetelje dru\xc5\xa1tva._NEWLINE_Nacisti\xc4\x8dka ideologija potisnula je intelektualni pokret na samo dno te je podr\xc5\xbeavana umjetnost samo u slu\xc4\x8dajevima kada je ona slu\xc5\xbeila kao op\xc4\x87a propaganda. Umjesto intelektualnih ulaganja nacisti su ulagali u vojsku i vojnu opremu kako bi mogli ostvariti svoje velike planove te rije\xc5\xa1iti pitanje \xc5\xbdidova.\n_START_SECTION_\nPodru\xc4\x8dje\n_START_PARAGRAPH_\nGranice Njema\xc4\x8dke iz 1933. nastale su jo\xc5\xa1 Versajskim sporazumom 1919. Na sjeveru je Njema\xc4\x8dka dodirivala Sjeverno i Balti\xc4\x8dko more i grani\xc4\x8dila s Danskom; na istoku je Njema\xc4\x8dka bila podijeljena na dva dijela, tako je grani\xc4\x8dila s Litvom, Slobodnim Gradom Danzigom, Poljskom i \xc4\x8cehoslova\xc4\x8dkom; na jugu je Njema\xc4\x8dka grani\xc4\x8dila s Austrijom i \xc5\xa0vicarskom, i na zapadu s Francuskom, Luksemburgom, Belgijom, Nizozemskom i Saarskom obla\xc5\xa1\xc4\x87u, koja je bila pod upravom Lige naroda. Granice se mijenjaju nakon \xc5\xa1to Njema\xc4\x8dka vra\xc4\x87a Saar pod svoju upravu, zatim se Njema\xc4\x8dka ujedinjuje s Austrijom, \xc5\xa1to je poznato kao Anschluss, M\xc3\xbcnchenskim sporazumom dobija Sudetenland od \xc4\x8cehoslova\xc4\x8dke i u o\xc5\xbeujku 1939. ru\xc5\xa1i \xc4\x8cehoslova\xc4\x8dku stvaraju\xc4\x87i nezavisnu Slova\xc4\x8dku i protektorat Bohemija i Moravska. Prije rata Njema\xc4\x8dka dobija i regiju Memel od Litve. Njema\xc4\x8dke granice nastavljaju se mijenjati i u vrijeme Drugog svjetskog rata.\n_START_SECTION_\nObrazovanje\n_START_PARAGRAPH_\nNacisti\xc4\x8dka ideologija antisemitizma ogledala se i u sektoru obrazovanja tako \xc5\xa1to su 1933. godine doneseni zakoni koji su zabranjivali svih \xc5\xbeidovskim u\xc4\x8diteljima i profesorima da rade u javnim \xc5\xa1kolama. Kako bi ostali na radnom mjestu ili se zaposlili, u\xc4\x8ditelji su se morali pridru\xc5\xbeiti Nacionalsocijalisti\xc4\x8dkoj ligi u\xc4\x8ditelja (Nationalsozialistischer Lehrerbund). Nakon dovibanja posla morali su polo\xc5\xbeiti zakletvu na odanost i slu\xc5\xbeenje Hotleru, a oni koji su kasnije uhva\xc4\x87eni i u najmanjim prijestupima bili su zauvijek izba\xc4\x8deni iz obrazovnog sustava. Hitleru je obrazovni sustav bio od vitalne va\xc5\xbenosti za indoktrinaciju mladih Nijemaca koji \xc4\x87e kasnije postati nositelji nacisti\xc4\x8dke ideologije i vojnih formacija. Lo\xc5\xa1a financijska situacija u dr\xc5\xbeavi te manjak obrazovnog prora\xc4\x8duna doveli su do toga da je prosje\xc4\x8dna veli\xc4\x8dina razreda porasla s 37 u\xc4\x8denika (1927.) na 43 u\xc4\x8denika (1938.). _NEWLINE_\xc5\xa0kolski ud\xc5\xbebenici morali su dobiti posebno odobrenje ministarstva za obrazovanje (Reichserziehungsministerium). U ime ministarstva osobno su ih odobravali, a u ve\xc4\x87ini slu\xc4\x8dajeva i izdavali Wilhem Frick i Bernhard Rust. Kada je Hitler do\xc5\xa1ao na vlast 1933. godine uklonio je sve tada\xc5\xa1nje ud\xc5\xbebenike koji su se kosili s njegovom ideologijom. Primarna i sekundarna edukacija fokusirala se na u\xc4\x8denje o rasnoj biologiji, demografskoj politici, kulturi, zemljopisu, a nacisti su posebnu pa\xc5\xbenju posvetili tjelesnom odgoju i fizi\xc4\x8dkim aktivnostima. U vi\xc5\xa1im razredima i \xc5\xa1kolama u\xc4\x8dila se fizika te podznanosti fizike poput balistike i aerodinamike. U\xc4\x8denici su bili prisiljeni gledati sve filmove i dokumentarce koje je za njh propremilo ministarstvo propagande. _NEWLINE_Broj studenata na sveu\xc4\x8dili\xc5\xa1tima se pod nacisti\xc4\x8dkim re\xc5\xbeimom smanjio. 1931. godine iznosio je 104 000 da bi osam godina kasnije u Njema\xc4\x8dkoj studiralo samo 41 000 studenata.\n_START_SECTION_\nPopis va\xc5\xbenijih du\xc5\xbenosnika Tre\xc4\x87eg Reicha\n_START_PARAGRAPH_\n(ovdje je navedeno samo njih 15, za cjelovit popis vidi Istaknuti nacisti)_NEWLINE_Adolf Hitler - F\xc3\xbchrer (vo\xc4\x91a)- kancelar, predsjednik dr\xc5\xbeave i vrhovni zapovjednik Wehrmachta_NEWLINE_Hermann G\xc3\xb6ring - Reichsmarshall i premijer. Ministar zrakoplovstva._NEWLINE_Rudolf Hess -  F\xc3\xbchrer-ov zamjenik_NEWLINE_Joseph Goebbels - ministar propagande i narodne prosvjete_NEWLINE_Albert Speer - Hitlerov arhitekt i budu\xc4\x87i ministar naoru\xc5\xbeanja_NEWLINE_Heinrich Himmler - zapovjednik SS-a i upravitelj njema\xc4\x8dke policije_NEWLINE_Martin Bormann - voditelj NSDAP-a (nacisti\xc4\x8dke stranke)_NEWLINE_Joachim von Ribbentrop - ministar vanjskih poslova od 1938._NEWLINE_Alfred Rosenberg - Reichsleiter_NEWLINE_Walther Funk - ministar industrije_NEWLINE_Wilhelm Frick - ministar unutarnjih poslova_NEWLINE_Ernst Kaltenbrunner - Vo\xc4\x91a RSHA_NEWLINE_Hjalmar Schacht - ministar bez lisnice, predsjednik Reichsbank_NEWLINE_Konstantin von Neurath - voditelj tajnog Kabineta. Ministar vanjskih poslova od 1932. do 1938. _NEWLINE_Arthur Seyss-Inquart - Reichsstatthalter (namjesnik) u Austriji'